Minn ta’ lanqas inqatlu erba’ Iżraeljani u ndarbu sebgħa oħra f’dak li l-pulizija ddeskriviet bħala attakk terroristiku f’sinagoga f’Ġerusalem. Żewġ irġiel armati wettqu l-attakk f’Har Nof. Il-pulizija qalet li sparaw u qatlu lil dawn l-irġiel fis-sinagoga. It-tensjoni fil-belt ta’ Ġerusalem ilha xhur tiżdied u saru diversi attakki u ħtif ta’ persuni wara nuqqas ta’ qbil fuq l-aċċess għas-siti mqaddsa. Kelliem għall-pulizija qal li dak li sfaw attakkati fis-sinagoga kienu nġabru hemm biex jitolbu. Żied li ż-żona fejn twettaq l-attakk ingħalqet u l-midruba ttieħdu fi sptarijiet f’Ġerusalem għall-kura. It-tensjoni fil-belt skalat fl-aħħar ġimgħat b’żewġ attakki fatali minn militanti Palestinjani fuq ċivili fil-belt u bl-aħbar minn Iżrael tal-pjani biex jibni aktar oqsma tad-djar fil-Lvant ta’ Ġerusalem.